Lapinlahden Linnut
Tuotanto ja julkisuuskuva > Musiikkityyli

Alkuaikoina Lapinlahden Lintujen tärkein soittaja ja säveltäjä oli pianisti Ari Kettunen. Mikko Kivinen soitti kontrabassoa ja muut jäsenet lyömäsoittimina erilaisia arjen käyttötavaroita. Hedkrokin ja Noposen liityttyä Lapinlahden Linnuista tuli selkeämmin musiikkiyhtye, kun se aiemmin oli ollut enemmänkin teatteriseurue. Kivinen lopetti bassonsoiton, ja humoristisille lyömäsoittimille jäi lähinnä visuaalinen rooli. Kettusen pianosta, Hedkrokin syntetisaattorista ja Noposen rummuista koostunut taustayhtye sai nimen Trio Pils. Myöhemmin trion kokoonpano muuttui toistuvasti, mikä vaikutti yhtyeen musiikkityyliin.
Kettusen sävellykset olivat yksinkertaisia mutta tarttuvia ralleja. Muodollisen musiikkikoulutuksen puutteesta huolimatta hän oli taitava soittaja. 1980-luvun jälkipuoliskolla Hedkrok kohosi pääasialliseksi lauluntekijäksi, ja hän sävelsi useimmat yhtyeen menestyskappaleista. Hedkrokilla oli aiempien progeyhtyeidensä ajoilta paljon julkaisematonta musiikkia, josta hän ammensi ideoita Lapinlahden Lintujen kappaleisiin. 1990-luvulta alkaen myös kitaristit sävelsivät Lapinlahden Linnuille kappaleita, mikä vei yhtyeen musiikkia hard- ja bluesrockin suuntaan. Vuosituhannen vaihteessa vanhoista kappaleista alettiin konserteissa soittaa uusia, nopeatempoisempia sovituksia, joita säestettiin sekvenssereillä ja joissa särökitaralla oli hallitseva rooli.
Yhtyeen jäsenet olivat vaihtelevan tasoisia laulajia. Kaikki lauloivat vuorollaan soolo-osuuksia. Konserteissa kappaleita säestettiin epävireisellä kuorolaululla. Taustayhtyeen muusikot olivat ammattilaistasoisia soittajia, ja Toikan mukaan ”iso osa Lintujen meiningistä” perustui ”ei-soittimien ja ei-musiikin” sekä muusikkouden kontrastiin. Albumeja äänittäessä niin laulajilta kuin soittajilta edellytettiin parasta mahdollista suoritusta. Aikalaisarvioissa epätasaiset laulusuoritukset saivat joskus kritiikkiä.
Esikoisalbumi Lapinlahden Lintujen (1985) äänimaailma jäljitteli katusoittamista. Jepillä (1986) erikoiset soittimet jäivät pois ja musiikki edusti ajalleen tyypillistä popia ja rockia. Vihreällä gorillalla (1987) ei ollut lainkaan kitaristia ja säestystä hallitsi rumpali Hannu Lemolan ja basisti Pekka Pohjolan svengaava yhteyssoitto. Lauluja Nuppilasta (1988) oli tyylillisesti monipuolinen, ja Hedkrok alkoi sen myötä säveltää myös suoraviivaisia rock and roll -kappaleita, jotka aiemmin olivat olleet Kettusen vastuulla. Elämä janottaa (1989) tehtiin jälleen ilman kitaristia, mitä Hedkrok myöhemmin piti virheenä. Hän oli tyytymätön myös kappalevalintoihin ja sovituksiin. Tähdet kertovat (1990) oli ensimmäinen kitaristi Puka Oinosen kanssa äänitetty albumi. Hedkrokin sanoin albumilla oli entistä enemmän ”raivoa ja nostetta”. Monipuolisella albumilla kuultiin sävyjä flamencosta, jazzista ja jopa punkrockista. Grrr!-albumia (1992) hallitsi Oinosen särökitara ja aiempaa hyökkäävämpi rumpujensoitto.
Köyhän taivas (1994) nykyaikaisti Lapinlahden Lintujen musiikkia. Äänittämisessä käytettiin sekvensserejä, ja soundeihin tuli vaikutteita konemusiikista. Tyyli jatkui seuraavalla albumilla Tyttö huutaa Hii! (1995). Kansandancesilla (1997) yhtye vaihtoi hetkellisesti elektroniseen tanssimusiikkiin, joka oli 1990-luvun jälkipuoliskolla suosittua, mutta palasi jo seuraavalla Iso muna -albumilla (1999) bluespohjaiseen rockiin. Kolmas jalka haudassa (2003) oli äänimaailmaltaan riisutumpi, ja mukana oli katusoittoaikojen tyylisiä humoristisia yhteislauluja. Pienvikaisten paratiisi (2005) oli musiikillisesti monipuolinen albumi, jolla oli vaikutteita rockista, jazzista, kantrista, diskosta, latinalaisamerikkalaisesta musiikista ja 1980-luvun hevimetallista, mutta sävellysten ja sanoitusten laatu oli epätasainen. Lapinlahden Lintujen viimeinen albumi Etiäppäin (2007) edusti lähinnä rauhallista iskelmämusiikkia. Huoliteltua äänimaailma täydensivät jousisoittimet ja vierailevat naistaustalaulajat. Mukana oli kuitenkin myös kokeellisia sävellyksiä, joissa oli vaikutteita muun muassa reggaesta ja intialaisesta musiikista.